《出都皆》
宋代·周行己

攘攘宇宙内，经营固多端。有求皆劳生，此身岂能安。

艰难出都皆，所历百辛酸。秣马临远道，欲去复盘桓。

久客人情深，决别泪汍澜。亲知无别语，劝我但加餐。

去去忍回首，西望路漫漫。缅怀白云下，矫首时独看。

平生扁舟兴，来此事征鞍。来时颜色好，归时衣裳宽。

上马不能恨，下马不敢叹。但愿还家乐，不辞行路难。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。